Jesang leruo go tsholetsa dipoelo
Mogolwane mo ofising ya  LIMID kwa Bobonong, Rre Joel Morebodi, a re leuba la monongwaga le farologana le la dingwaga tse di fetileng ka gore le tsile ka tshoganetso. Ka jalo go botlhokwa gore barui ba tsibogele tlhokomelo ya leruo la bone, e se re kwa morago ba lela sa khurano ya meno. Fa a bua mo potsolotsong bosheng, Rre Morebodi o kaile fa tsholofelo ya morui mongwe le mongwe e le go bona dipoelo tse di bonalang ka nako ya thekiso. A re se se ka kgonafala fa barui ba ka tsaya thuo e le kgwebo, mme ba lemoga botlhokwa jwa go jesa leruo gore le lone le kgone go ba tlamela. Rre Morebodi a re leruo le le ipatlelang phulo le tsamaya lebaka le le leele mo sekgweng ka jalo e re le boela mo lesakeng le bo le feletswe ke maatla. O rotloeditse gore barui ba ba batlang go boelwa ke dipoelo tse di nonneng mo thuong ya bone ba ikitee ka thupana, ba tlhwaafalele go jesa leruo ka se se ka dira gore le nne mo seemong se se kgatlhisang ka dinako tsotlhe. Rre Morebodi a re tebelopele e botlhokwa thata mo thuong ka e thusa gore e re morui a bona dikai tsa gore leuba le tla le shenne meno, a ipaakanyetse go le fapoga nako e sa le teng. A re se se ka dirwa ka go inaakanya le methale e mesha ya thuo jaaka go fokotsa palo ya dikgomo ka go di rekisa, gore e re leuba le tlhasela barui ba seka ba senyegelwa thata. Rre Morebodi o kaile fa go dira jaana go ka netefatsa gape gore morui a bo a ipoloketse madi a a tlaa dirisang go rekela leruo dijo fa leuba le tlhasela. A re go nna le leruo la palo e e kwa tlase ka nako ya leuba go fema gore le tshabelelwe ke malwetse ga mmogo le go bopama. O akgotse barui ba Bobirwa go bo ba tsibogetse go lema dijo tsa leruo di tshwana le lab lab. A re se se supa fa thuto e ba ofisi ya gagwe e e neelang barui e sa wele fa fatshe. Rre Morebodi a re go botlhokwa go akgola gape barui ba bone ba itekang ka go baya matlhare a dinawa le letlhaka ka go farologana gore e re mo isagong ba di silele leruo. 